b"\n_START_ARTICLE_\nLi\xc5\xa1t\n_START_SECTION_\nIzkopavanja\n_START_PARAGRAPH_\nIzkopavanja v Li\xc5\xa1tu je za\xc4\x8del francoski arheolog Gaston Maspero leta 1882, najprej v imenu francoske vlade in kasneje v imenu Francoskega instituta ta orientalno arheologijo.  Od leta 1906 do 1934 so \xc5\xa1tirinajst sezon izkopavali arheologi Metropolitanskega muzeja umetnosti v New Yorku, ki so izkopavali tudi od leta 1984 do 1991.\n_START_SECTION_\nSeverni El-Li\xc5\xa1t: piramida Amenemheta I.\n_START_PARAGRAPH_\nPiramida Amenemheta I. je bila prvotno visoka pribli\xc5\xbeno 55 m, zdaj pa je zaradi slabega gradiva, odva\xc5\xbeanja gradiva in ropanja visoka samo pribli\xc5\xbeno 20 m. Zgrajena je bila iz blatnih zidakov in kamna z drugi spomenikov. _NEWLINE_Raziskave so pokazale, da je bil piramidni kompleks mnogo manj\xc5\xa1i od na\xc4\x8drtovanega. Ena od teorij trdi, da zaradi neprimernega terena. Druga teorija trdi, da je bil faraon slabega zdravja, zato je z gradnjo pohitel, ker ni \xc5\xbeelel biti pokopan v nedokon\xc4\x8dani grobnici. Tretje teorija pravi, da je Amenemhet I. umrl \xc5\xa1e preden so bili narejeni na\xc4\x8drti. Grobnico je na hitro zgradil njegov sin, da bi lahko za\xc4\x8del graditi svojo._NEWLINE_Vhod v piramido je na severni strani. Hodnik, oblo\xc5\xbeen z ro\xc5\xbenatim granitom, vodi v majhen prostor v jedru piramide, od tam pa ja\xc5\xa1ek v pogrebno komoro. Notranje prostore so postopoma zasule Nilove naplavine, med izkopavanjem pa jih je zalivala talna voda. Poskusi, da bi vodo iz\xc4\x8drpali, niso bili uspe\xc5\xa1ni. Med izkopavanji niso odkrili nobenega celega kipa Amenemheta I. Odkrili so samo glavo kipa iz apnenca, ki bi lahko bil faraonov.\n_START_SECTION_\nJu\xc5\xbeni El-Li\xc5\xa1t: piramida Senusreta I.\n_START_PARAGRAPH_\nPiramida Senusreta I. je kak\xc5\xa1en kilometer in pol ju\xc5\xbeno od piramidnega kompleksa njegovega o\xc4\x8deta. Imenovala se je  'Senusret gleda na obe de\xc5\xbeeli'. Odkril jo je Gaston Maspero leta 1882 in jo prepoznal po faraonovem imenu. Med izkopavanji je odkril reliefne bloke, fragmente in majhna sveti\xc5\xa1\xc4\x8da, zna\xc4\x8dilna za Srednje kraljestvo. Za njim sta leta 1894 in 1995  izkopavala J.E. Gautier in G. Jequier in od leta 1906 do 1943 arheologi Metropolitanskega muzeja umetnosti. Od leta 1984 do 1987 je izkopavanja nadaljeval Dieter Arnold._NEWLINE_Piramida Senusreta I. je mnogo ve\xc4\x8dja od piramide Amenemheta I. Njena osnovnica je merila 105 m in vi\xc5\xa1ina 61,25 m. \xc4\x8ceprav sta bila na\xc4\x8drta za obe piramidi podobna, je bila Senusretova grajena bolj trdno. Jedro piramide je bilo iz grobih apnen\xc4\x8dastih blokov, zapolnjenih z blatnimi zidaki in kr\xc5\xa1jem. Glavna gradba je bila iz velikih kamnitih blokov, oblo\xc5\xbeenih z zglajenim belim apnencem iz Tureha.  Tak\xc5\xa1no tehniko so zatem uporabljali skoraj celo Srednje kraljestvo._NEWLINE_Nepokrita pot do piramide je imela ni\xc5\xa1e, v katerih so stali veliki apnen\xc4\x8dasti kipi Senusreta I. Nekaj kipov je zdaj na ogled v Metropolitanskem muzeju umetnosti v New Yorku in v Muzeju egip\xc4\x8danskih starin v Kairu. Ob poti so stale zgradbe iz blatnih zidakov. Uporabljali so jih sve\xc4\x8deniki, ki so opravljali obrede za pokojnega faraona. Na severni strani piramide je bila majhna kapela iz alabastra z la\xc5\xbenimi vrati v obliki stele.  Pogrebni tempelj je bil vzhodno od piramide na za\xc4\x8detku poti, ki je vodila do piramide. V glavnem hodniku v piramidi, ki je vodil v pogrebno komoro, so bili kipi levjih glav, skozi katere je odtekala voda._NEWLINE_Zaradi podtalnice je ohranjenih samo nekaj notranjih delov piramide, zunanjost pa je skoraj povsem uni\xc4\x8dena. Ve\xc4\x8dino zakladov so o\xc4\x8ditno  pokradli \xc5\xbee kmalu potem, ko so piramido zaprli.\n_START_SECTION_\nPogrebna templja\n_START_PARAGRAPH_\nAmenemhet I. in Senusret I. sta imela pogrebna templja. Bolj raziskan je Senusretov, ker je Amenemhetov skoraj v celoti poru\xc5\xa1en. Edini ostanki Amemenhetovega pogrebnega templja so gravure boga Nila in lokalnih bo\xc5\xbeanstev. Iz ostankov Senusretovega templja je bilo mogo\xc4\x8de rekonstruirati njegov na\xc4\x8drt. Bil je podoben templjem iz \xc5\xa0este dinastije. Imel je dvori\xc5\xa1\xc4\x8de, portik, dvorano za darovanje bogovom in skladi\xc5\xa1\xc4\x8da.  Nekaj let kasneje so okoli templjev obeh faraonov odkrili tudi grobove njunih \xc5\xbeena, otrok in pomembnej\xc5\xa1ih uradnikov. Po propadu Dvanajste dinastije nekropole niso ve\xc4\x8d varovali in je kmalu postala plen roparjev."